b'\n_START_ARTICLE_\nIgnacij Oro\xc5\xbeen\n_START_SECTION_\n\xc5\xbdivljenje in delo\n_START_PARAGRAPH_\nOro\xc5\xbeen je obiskoval trivialko v La\xc5\xa1kem, 3. razred glavne \xc5\xa1ole v Celju in v letih 1831\xe2\x80\x931836 gimnazijo v Celju. Zatem je \xc5\xa1tudiral filozofijo v Gradcu in bogoslovje v Celovcu in bil 4. avgusta 1842 posve\xc4\x8den v duhovnika. _NEWLINE_Kot kaplan je slu\xc5\xbeboval v \xc5\xbdalcu (1842\xe2\x80\x931844) in  Celju (1844\xe2\x80\x931847), v letih 1847\xe2\x80\x931854 je bil vikar v Celju, nato \xc5\xbeupnik v Mozirju (1854\xe2\x80\x931865) in nad\xc5\xbeupnik pri Svetem Kri\xc5\xbeu pri Roga\xc5\xa1ki Slatini (1865\xe2\x80\x931867), stolni kanonik v Mariboru (1867\xe2\x80\x931884) in stolni dekan v Mariboru (1884\xe2\x80\x931892) ter potem do smrti stolni pro\xc5\xa1t. V letih 1867\xe2\x80\x931869 je bil \xc5\xa1kofijski \xc5\xa1olski nadzornik, 1869\xe2\x80\x931879 ravnatelj  semeni\xc5\xa1\xc4\x8da, na bogoslovnem u\xc4\x8dili\xc5\xa1\xc4\x8du pa je predaval o cerkveni umetnosti (1869\xe2\x80\x931881). V letih 1881\xe2\x80\x931887 je bil \xc4\x8dlan \xc5\xa1tajerskega de\xc5\xbeelnega \xc5\xa1olskega sveta, od 1883 do smrti ravnatelj (kancler) \xc5\xa1kofijskega ordinariata. Leta 1891 ga je pape\xc5\xbe Leon XIII. imenoval za apostolskega protonotarja._NEWLINE_V prvih letih slu\xc5\xbebovanja v Celju se je navdu\xc5\xa1il za zgodovino. Kot \xc2\xbbneumorni preiskovalec\xc2\xab\xc2\xa0(tako ga je imenoval Simon Rutar) je obdelal krajevno zgodovino 14 od 28 dekanij lavantinske \xc5\xa1kofije. Uvr\xc5\xa1\xc4\x8da se med ugledne zgodovinarje duhovnike, ki so bistveno prispevali k razvoju slovenskega zgodovinopisja._NEWLINE_Pokopan je bil na starem mestnem pokopali\xc5\xa1\xc4\x8du pri Ljudskem vrtu. Ko je Mestna ob\xc4\x8dina Maribor leta 1940 to pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju.'